《屏居北郊自秋涉冬绝省人事触绪有感托之讽吟书云前一日缉成八章寓兴抒情非以言诗也 其八》
宋代·程公许

南山翠鬅鬙，四荔拱故宅。采衣侍三寿，教爱如夙昔。

晓然一梦阑，无复万里隔。了知恩爱缚，障我修行力。

亦尝勤遍参，渐欲空结习。妄念绝攀援，自性非假借。

百千三昧门，惟此一事实。持问诸老禅，少露真消息。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。